Victoria Bachke

Victoria Bachke (1896–1963) var grunnlegger av Ringve Museum på Lade i Trondheim og museets første direktør. 

Bachke, født Victoria Rostin, var det sjuende av Michael Rostin og Sophie Heineman Semjonovas ni barn. Faren arbeidet som ingeniør ved de russiske statsjernbanene og ungeflokken vokste opp i et velstående og musikkelskende miljø. Tre av Victorias søstre ble profesjonelle musikere: Valentine (sang), Serafima (harpe) og Elisabeth (cello).

I 1914 reiste Victoria og den 11 år eldre søsteren Valentine til Europa. I 1917 kom de til Trondheim der Valentine ble gift med kapellmester Morten Svendsen og Victoria med forretningsmannen Christian Anker Bachke, sønn av Anton Sophus Bachke. Bachke arvet gården Ringve etter sin far, og for å bevare den opprettet paret i 1944 stiftelsen Ringve Museum, som blant annet skulle inneholde en samling musikkinstrumenter og gjenstander knyttet til Tordenskjold.

Etter at Christian Bachke døde i 1946, bygde «Fruen til Ringve» opp og drev museet fram til sin død i 1963. For sin innsats ble hun i 1962 belønnet med Kongens fortjenstmedalje i gull.

Victoria Bachke var grandtante til skuespillerne Birgitte Victoria Svendsen og Vera Rostin Wexelsen.

 Referanser 
 Victoria Bachke, Norsk biografisk leksikon 

 Litteratur 


 Eksterne lenker 

 Victoria Bachke på WikiStrinda, Strinda historielags wiki
 Ringve Museums hjemmesider,  ringve.no

 https://digitaltmuseum.no/021019528958/hans-hagerups-gate-8-bygard-leiegard

Kategori:Norske museumsfolk
Kategori:Kongens fortjenstmedalje i gull
Kategori:Personer fra Moskva
Kategori:Personer fra Trondheim kommune